शादीशुदा महिला की फिर शादी कराने वाला आरोपी गिरफ्तार
क्राइम रिपोर्टर. जयपुर | शादीकरने के बाद दुल्हे के घर से नकदी-जेवरात लेकर फरार होने के मामले में प्रतापनगर थाना पुलिस ने मुख्य आरोपी को सोमवार को गिरफ्तार कर लिया। आरोपी इन्द्रजीत सिंह करधनी इलाके का रहने वाला है। पुलिस इस मामले में दुल्हन नेहा राव उसके पिता लीला शंकर और मां प्रेम को पहले ही गिरफ्तार कर चुकी है। पुलिस ने आरोपियों से शादी के बाद घर से चाेरी करके भागे सोने-चांदी के आभूषणों को बरामद कर लिया है। अारोपियों ने प्रारंभिक पूछताछ में तीन वारदात कबूली है। आरोपी इन्द्रजीत सिंह ने शादीशुदा होने के बाद भी नेहा की शादी करवाई थी।
थाना प्रभारी मोहम्मद इस्लाम ने बताया कि प्रतापनगर इलाके में मेवाड़ अपार्टमेंट में रहने वाले अलवर निवासी धर्म सिंह राजपूत ने अगस्त 2016 में रिपोर्ट दी थी कि उसने नेहा राव से 13 जुलाई 2016 को शादी की थी। शादी के दो दिन बाद नेहा घर से सोने-चांदी के जेवरात और करीब तीन लाख रुपए की नगदी लेकर भाग गई थी। पीड़ित की रिपोर्ट पर मामला दर्ज कर जांच के बाद आरोपी दुल्हन नेहा उसके माता-पिता को गिरफ्तार कर लिया था। लेकिन मुख्य आरोपी इन्द्रजीत सिंह फरार चल रहा था। पुलिस को सोमवार को आरोपी इन्द्रजीत सिंह के उसके घर पर आने की सूचना मिली थी। सूचना पर पुलिस टीम पहुंची और इन्द्रजीत को पकड़कर ले आई।
hin_Deva hin_Deva hin_Deva